Ir-Regolament tal-Kummissjoni (KE) Nru 961/1999
tas-6 ta’ Mejju 1999
li jistabbilixxi regoli ddettaljati ta’ implimentazzjoni li għandhom x’jaqsmu ma’ l-estensjoni tar-regoli maħruġa minn organizzazzjonijiet produtturi fis-settur tal-frott u l-ħaxix ta’ l-ikel
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2200/96 tat-28 ta’ Ottubru 1996 dwar l-organizzazzjoni komuni tas-suq tal-frott u l-ħaxix ta’ l-ikel [1], kif emendat bir-Regolament (KE) Nru 857/1999 [2], u b’mod partikolari l-Artikolu 48 tiegħu,
(1) Billi l-Artikolu 18 tar-Regolament (KE) Nru 2200/96 jistabbilixxi l-kondizzjonijiet li fuqhom jistgħu jiġu estiżi r-regoli maħruġa mill-organizzazzjonijiet produtturi jew l-assoċjazzjonijet ta’ dawn l-organizzazzjonijiet fis-settur tal-frott u l-ħaxix ta’ l-ikel għall-produtturi kollha stabbiliti f’erja ekonomika speċifika; billi għandhom jiġu adottati regoli dettaljati sabiex jiġi implimentat dan l-Artikolu;
(2) Billi l-Artikolu 18(7) tar-Regolament (KE) Nru 2200/96 jeħtieġ il-lista ta’ l-erji ekonomiċi li jridu jintbagħtu lill-Kummissjoni għall-approvazzjoni tagħha; billi l-Kummissjoni trid tkun tista’ tistma l-lista fid-dawl ta’ l-Artikolu 18(2);
(3) Billi l-Artikolu 18(1) tar-Regolament imsemmi hawn fuq jistabbilixxi ċerti regoli dettaljati għall-estensjoni tar-regoli; billi l-Artikolu 18(3) jistabbilixxi l-kondizzjonijiet illi jridu jilħqu l-organizzazzjonijiet produtturi u l-assoċjazzjonijiet ta’ dawn l-organizzazzjonijiet sabiex jkunu kkunsidrati bħala rappreżentattivi; billi l-Kummissjoni trid tkun tista’ tistma l-konformità ma’ dawn il-kondizzjonijiet;
(4) Billi, fejn ir-regoli li jridu jiġu estiżi jirrigwardaw l-irtirar, il-produtturi li ma jappartjenux għall-organizzazzjonijiet produtturi għandhom ikunu jistgħu jwettqu l-irtirar;
(5) Billi l-Artikolu 18(6) imsemmi hawn fuq jistabbilixxi l-kondizzjonijiet li fuqhom jistgħu jiġu imposti kontribuzzjonijiet finanzjarji fuq il-produtturi li ma jappartjenux għall-organizzazzjoniet produtturi; billi l-Kummissjoni trid tkun tista’ tistma l-konformità ma’ dawn il-kondizzjonijiet;
(6) Billi, fejn prodott jiġi mibjugħ mis-siġra, għandu jiġi magħmul ċar liema regoli għandhom jiġu estiżi għall-produtturi u għax-xerrejja rispettivament;
(7) Billi r-Regolament tal-Kummissjoni (KE) Nru 2137/84 [3] għandu jiġi mħassar;
(8) Billi l-miżuri pprovduti f’dan ir-Regolament huma skond l-opinjoni tal-Kumitat Amministrattiv tal-Frott u ta’ l-Ħaxix Friski,
ADOTTAT DAN IR-REGOLAMENT:
Artikolu 1
In-notifika pprovduta fl-Artikolu 18(7) tar-Regolament (KE) Nru 2200/96 dwar il-lista ta’ l-erji ekonomiċi riferita fl-Artikolu 18(2) ta’ dan ir-Regolament għandha tinkludi t-tagħrif kollu meħtieġ sabiex issir stima jekk il-kondizzjonijiet stabbiliti fl-Artikolu 18(2) ġewx imħarsa.
Artikolu 2
1. Meta Stat Membru jinnotifika illi r-regoli li jkun għamel jorbtu għal prodott u erja ekonomika mogħtija skond l-Artikolu 18(5) tar-Regolament (KE) Nru 2200/96, huwa għandu jgħarraf lill-Kummissjoni fl-istess ħin bi:
(a) l-organizzazzjoni produttur jew l-assoċjazzjoni ta’ organizzazzjonijiet li jkunu talbu illi r-regoli tiegħu (l-Istat Membru) jiġu estiżi;
(b) in-numru tal-produtturi li jappartjenu għal din l-organizzazzjoni jew assoċjazzjoni u n-numru totali tal-produtturi fl-erja ekonomika interessata; dan it-tagħrif għandu jingħata rigward is-sitwazzjoni eżistenti filwaqt li fih issir l-applikazzjoni għall-estensjoni;
(ċ) il-produzzjoni totali ta’ l-erja ekonomika u l-produzzjoni mqiegħda fis-suq mill-organizzazzjoni produttur jew l-assoċjazzjoni matul l-aħħar sena tas-suq li għaliha huma disponibbli dawn iċ-ċifri;
(d) id-data li minnha r-regoli li jridu jiġu estiżi jibdew japplikaw għall-organizzazzjoni produttur jew l-assoċjazzjoni interessati;
(e) id-data li minnha l-estensjoni trid tibda sseħħ u t-tul taż-żmien ta’ l-applikazzjoni ta’ l-estensjoni.
2. Sabiex tiġi stabbilita r-rappreżentanza fit-tifsira ta’ l-Artikolu 18(3) tar-Regolament (KE) Nru 2200/96, l-Istati Membri għandhom jistabbilixxu l-kondizzjonijiet li jeskludu:
- lill-produtturi li l-produzzjoni tagħhom hija essenzjalment maħsuba għal bejgħ dirett lill-konsumaturi minn fuq l-impriża jew mill-erja tal-produzzjoni,
- il-bejgħ dirett riferit fl-ewwel inċiż,
- il-prodott ikkunsinjat għall-proċessar riferit fl-Artikolu 18(4)(b) tar-Regolament (KE) Nru 2200/96 għajr fejn ir-regoli fil-kwistjoni japplikaw fl-intier tagħhom jew f’parti minnhom għal dan il-prodott.
Artikolu 3
Meta jiġi deċiż, skond l-Artikolu 18 tar-Regolament (KE) Nru 2200/96, li jiġu estiżi r-regoli dwar l-irtirar, l-Istat Membru interessat għandu fl-istess waqt jistabbilixxi liema organizzazzjoni produttur jew organizzazzjonijiet produtturi għandhom ikunu responsabbli sabiex iwettqu l-irtirar f’isem il-produtturi li ma appartjenux għall-organizzazzjoni produttur jew l-assoċjazzjoni interessata.
Artikolu 4
Meta Stat Membru jiddeċiedi, skond l-Artikolu 18(6) tar-Regolament (KE) Nru 2200/96, illi l-produtturi li ma jappartjenux għall-organizzazzjoniet produtturi huma soġġetti għal kontribuzzjoni finanzjarja, għandu jgħaddi lill-Kummissjoni t-tagħrif meħtieġ sabiex issir stima tal-konformità mal-kondizzjonijiet stabbiliti fl-Artikolu 18(6). Dan it-tagħrif għandu jinkludi b’mod partikolari l-bażi li fuqu jridu jiġu kkalkolati l-kontribuzzjoni u l-ammont ta’ l-unità tagħha, il-benefiċjarju jew il-benefiċjarji u n-natura ta’ l-ispejjeż varji riferiti fl-Artikolu 18(6)(a) u (b).
Artikolu 5
Meta jiġi deċiż illi tiġi applikata estensjoni għal perjodu taż-żmien ta’ aktar minn sena tas-suq, l-Istati Membri għandhom jivverifikaw rigward kull sena tas-suq illi l-kondizzjonijiet rigward ir-rappreżentanza stabbilita fl-Artikolu 18(3) tar-Regolament (KE) Nru 2200/96 tissokta titħares matul il-perjodu kollu taż-żmien li fih tiġa applikata l-estensjoni.
Jekk isibu illi l-kondizzjonijiet mhumiex iktar imħarsa, għandhom iħassru minnufih l-estensjoni b’effett mill-bidu tas-sena tas-suq ta’ wara.
Għandhom jgħarrfu mill-ewwel lill-Kummissjoni b’kull taħsir bħal dan, li għandu jiġi ppubblikat fis-serje "Ċ" tal-Ġurnal Uffiċjali tal-Komunitajiet Ewropej.
Artikolu 6
1. Fil-każijiet fejn il-produtturi li ma jappartjenux għal organizzazzjoni produttur li tbiegħ il-prodotti tagħha mis-siġra, il-bejjiegħ għandu, sabiex jitħarsu r-regoli riferiti fil-punt 1(e) u (f) u l-punti 3 u 5 ta’ l-Anness III mar-Regolament (KE) Nru 2200/96, ikun ikkunsidrat illi pproduċa huwa stess dan il-prodott.
2. L-Istat Membru interessat jista’ jiddeċiedi illi r-regoli mniżżla fil-lista fl-Anness III mar-Regoalment (KE) Nru 2200/96 għajr dawk riferiti fil-paragrafu 1 jistgħu jiġu magħmula li jorbtu lix-xerrejja kollha fejn dawn ta’ l-aħħar ikunu responsabbli mill-maniġġjar tal-produzzjoni interessata.
Artikolu 7
Ir-Regolament (KEE) Nru 2137/84 huwa mħassar.
Artikolu 8
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-6 ta’ Mejju 1999.